Նյուրնբերգի գեղարվեստի ակադեմիա

Նյուրնբերգի գեղարվեստի ակադեմիա (), Կենտրոնական Եվրոպայի գերմանախոս հատվածի ամենահին գեղարվեստի ակադեմիան, որը հիմնադրվել է 1662 թվականին։

Պատմություն 
Ակադեմիան գտնվում է Նյուրնբերգում։ Հիմնադրվել է 1662 թվականին քաղաքային խորհրդի անդամ Յոհմ Նյուտցել ֆոն Յունդերբյուլի, կոմս Յակոբ ֆոն Սանդրարտի և ճարտարապետ Գադելերոյի կողմից։

Նորաստեղծ գեղարվեստի դպրոցի առաջին դասերն անցել են ֆոն Զանդրատայի տանը։ 1674 թվականին ակադեմիան տեղափոխվել է ֆրանսիական մենաստանի նախկին շենք, 1699 թվականին՝ Սուրբ Կատարինայի մենաստանի շենք։ Նույն թվականին որոշում է կայացվել ակադեմիան ֆինանսավորել քաղաքային բյուջեի հաշիվներից։

1716 թվականին ակադեմիայի տնօրեն Յոհան Պրեյսլերն արհեստավորների երեխաների համար ստեղծում է գեղարվեստի անվճար դպրոց, որը երկու տարի անց դառնում է ակադեմիայի մաս։
19-րդ դարի սկզբին ակադեմիան անցնում է Բավարիայի Թագավորության պետական խնամակալության ներքո և 1820 թվականին անվանափոխվում է որպես «Գեղարվեստի թագավորական դպրոց»։

1818 թվականին ակադեմիայի շենքը տեղափոխվել է Նյուրնբերգ ամրոցի տարածք, 1835 թվականից տեղակայվել է տասներկու եղբայրների Լանդաուերյան տանը, 1897 թվականին՝ տեղափոխվել հատուկ ակադեմիայի համար կառուցված Ֆլաշենհոֆշտրաս շենք։ 1833 թվականին Լյուդվիգ I-ը ակադեմիային տվել է «արհեստների դպրոցի» կարգավիճակ։ Բավարիայի գեղանկարչության, քանդակագործության և ճարտարապետության գլխավոր կենտրոն է դառնում Մյունխենի գեղարվեստի ակադեմիան։

1940 թվականին վերականգնվել է ակադեմիայի նախկին կարգավիճակը։ 1943 թվականին Ֆլաշենհոֆշտրաս շենքի ավերման պատճառով ակադեմիան տեղափոխվել է Էլինգենի պալատական շենք։ Հետպատերազմյա շրջանից մինչև 1954 թվական ակադեմիան գործել է Էլինգենում, այնուհետև տեղափոխվել Նյուրնբերգի՝ գերմանացի ճարտարապետ Սեպ Ռուֆի նախագծով կառուցված շենք։ 1985 թվականից ակադեմիան օգտագործում է նաև Պեգնիցի Լաուֆի ամրոցի տարածքներից։

Դասընթացներ 
Դասերը ներառում են կերպարվեստի, քանդակի, վիզուալ արվեստի, նկարչության, գեղարվեստական կրթության, ոսկեգործության, արծաթագործության, գրաֆիկական դիզայնի ուսումնասիրություններ։ Կազմակերպվում են վարպետության դասընթացներ ճարտարապետությունից, քաղաքաշինությունից, արվեստից և հանրային տարածքների կառավարումից։

Դասընթացները կազմակերպվում են Սեպ Ռուֆի նախագծով ստեղծված թափանցիկ տաղավարներում, իսկ շենքը ճանաչվել է պատմամշակութային արժեք։ Համալսարանական շենքը գտնվում է քաղաքի ծայրում։ Ակադեմիայի ցուցասրահում կազմակերպվում են երիտասարդ արվեստագետների աշխատանքների ցուցադրություններ։

Ակադեմիան համագործակցում է Արևելյան և Արևմտյան Եվրոպայի արվեստի այլ համալսարանների հետ՝ Հունգարիայի գեղարվեստի ակադեմիա, Հելսինկիի գեղարվեստի ակադեմիա, Կրակովի գեղարվեստի ակադեմիայի, Վիեննայի կիրառական արվեստի ակադեմիա։

Ծանոթագրություններ

Արտաքին հղումներ 

 Նյուրնբերգի գեղարվեստի ակադեմիա

Գերմանիայի համալսարաններ